Budapest Főváros XIV. kerület Zugló Önkormányzata

Barta János önkormányzati képviselő (LMP)

**Módosítási javaslatok Budapest Főváros XIV. kerület Zugló Önkormányzatának 2016. évi költségvetéséről szóló (123 284/2016) önkormányzati rendeletéhez**

*(hivatallal egyeztetett, költségvetési rendeletnek megfeleltetett pontosításokkal)*

1. A Képviselő-testület úgy dönt, hogy amennyiben a képviselő-testület bizottságainak tagjai tiszteletdíját érintően megtakarítás keletkezik, azt általános tartalékba helyezi.

*Indoklás: a képviselő-testület saját maga példát tud mutatni a takarékosabb gazdálkodásról. Külön döntést igényel, hogy a képviselő-testület bizottságaiban maximum két betöltött pozíció után járjon tiszteletdíj. SZMSZ módosítás is van*

1. Az önkormányzat gazdasági társaságainak felügyelő bizottsági tagjainak tiszteletdíjából adódó megtakarítás, a gazdasági társaságok működési támogatásának csökkentésével egy időben az általános tartalékba kerül.

Kerüljön be a Felügyelő bizottsági tagok felelősségére való felhívás a költségvetési rendeletbe:

**„Ptk.:3:28. §** *[A felügyelőbizottság tagjainak felelőssége]*

A felügyelőbizottsági tagok az ellenőrzési kötelezettségük elmulasztásával vagy nem megfelelő teljesítésével a jogi személynek okozott károkért a szerződésszegéssel okozott kárért való felelősség szabályai szerint felelnek a jogi személlyel szemben.

**6:142. §** *[Felelősség szerződésszegéssel okozott károkért]*

Aki a szerződés megszegésével a másik félnek kárt okoz, köteles azt megtéríteni. Mentesül a felelősség alól, ha bizonyítja, hogy a szerződésszegést ellenőrzési körén kívül eső, a szerződéskötés időpontjában előre nem látható körülmény okozta, és nem volt elvárható, hogy a körülményt elkerülje, vagy a kárt elhárítsa.

*Indoklás: ösztönözzük a felügyelő bizottságokat a cég működésének alaposabb, dokumentált ellenőrzésére. Külön határozatban szabályozva a kerület cégeinek felügyelő bizottságainak tagjai csak arra hónapra kapjanak tiszteletdíjat, amikor üléseznek, az ülések jegyzőkönyve pedig kerüljön ki a kerület és a cég honlapjára. A cégek költségvetésben tervezett összegek ne változzanak, de amennyiben nem ülésezik a felügyelő bizottság havonta, abban az esetben a tiszteletdíjakra fordítható összeg kerüljön bele az általános tartalékba.*

1. Az általános tartalék felhasználható az önkormányzat gazdasági társaságainak átvilágításának finanszírozására.

*Indoklás: vizsgáljuk meg, hogy mennyire hatékonyan működnek az önkormányzat cégei, nem olcsóbb-e összevonni őket, vagy más megoldással ellátni a kötelező és önként vállalt feladatokat.*

1. A BVSC részére a TAO támogatás önrész biztosításra tervezett összeg céltartalékba kerüljön.

*Indoklás: Felkérhetjük az egyesületet, hogy a BVSC is tegye ki honlapjára szerződéseit és az elnökség döntéseit az átlátható működés érdekében, az elnökség és a vezetőség tagjai által a BVSC-vel kötött szerződéseket vizsgálja felül morális és összeférhetetlenségi szempontból is. A támogatási szerződés megkötése előtt az erre szánt összeg tartalékba kerül.*

1. A 7. fejezet – A gazdálkodás rendje

17. § (4) a-ként beépítésre kerülne: Az általános tartalék felhasználási kötöttségét leghamarabb szeptember hónapban, a 2016. évi költségvetés módosításának Képviselő-testület által történő tárgyalása során vizsgálja felül.

*Indoklás: Ez a szabály tervezettebb gazdálkodást tesz lehetővé, biztosítja, hogy a tartalék az év végéig időarányosan rendelkezésre álljon.*

1. A képviselői keret felhasználása kerüljön kiegészítésre azzal, hogy: a képviselő döntése alapján történhet a lakosság bevonásával (annak rendjét és módját jelen rendelet nem szabályozza).

*Indoklás a tervezett összeg a részvételi költségvetés elvei szerint is legyen felhasználható, a kerület polgárainak közvetlen döntése alapján.*

1. Kerüljön be a költségvetési rendeletbe, hogy az OTP-részvények értékesítéséből, önkormányzathoz befolyt bevételének felhasználásáról, a Képviselő-testület dönt. A 2016. évben fel nem használt ezen bevételi forrás összegét mindaddig meg kell jeleníteni az adott évek költségvetésében, amíg felhasználásra nem kerül

*Indoklás: a részvények értékesítéséből származó bevétel felett egyértelműen a képviselő-testület rendelkezzen, lehetőség szerint csak kiemelt beruházási célokra legyen ez az összeg felhasználható.*

1. Kerüljön be a rendelet szövegébe, hogy a környezetvédelmi alap tartalék felhasználható a Hőségriadó tervének elkészítésére és finanszírozására.

*Indoklás: Az éghajlat változás miatt bekövetkező szélsőséges időjárási jelenségek hatásainak mérséklésére, elhárítására, a hozzájuk való alkalmazkodásra törekednünk kell. Ennek finanszírozására a környezetvédelmi alap felhasználható.*

1. Kerüljön bele a rendelet szövegébe, hogy a környezetvédelmi alap tartalék felhasználhat a lakossági napelem telepítés ösztönzésére.

*Indoklás: Az önkormányzatnak példát kell mutatni a megújuló energiaforrások helyi használatában, egyben ösztönözni a kerület lakóit ezek alkalmazására. Az állami keretfeltételek szűkítő hatását ezúton részben kompenzálhatjuk. Ennek finanszírozására külön döntéssel megállapított összeg szerint a környezetvédelmi alap felhasználható.*

1. Kerüljön be a rendeletbe, hogy a társasházi pályázatok felhalmozási pénzeszköz 2.000.000 Ft-os átcsoportosítása előre tölthető mérőórák beszerzésére és felszerelésének kiadásaira legyen fordítható.

*Indoklás: Az előre tölthető közmű mérőórák az önkormányzati bérlők tervezettebb és takarékosabb közmű használatát teszik lehetővé. Az ilyen költség megtakarítások a bérlőknél és közvetve az önkormányzat szociális és adós segítő szolgálati kiadásait is mérséklik.*

1. Kerüljön be a rendeletbe, hogy az önkormányzat honlapjának az Átláthatósági Rendeletben megfogalmazottak szerinti működtetésére és a közérdekű adatkikérések kapcsán hivatalban esetlegesen jelentkező belső plusz költségek fedezetére, amennyiben a hivatali költségvetés nem nyújt kellő fedezetet úgy a polgármesteri keret terhelhető.

*A honlapon közzétett dokumentumokat- adatokat csoportosítani kell, és kereshető állapotba kell hozni az Átláthatósági Rendelet teljes mértékű megvalósításának érdekében, ennek költségei vannak, ahogy a közérdekű adatigénylésnek is.*

1. Kerüljön be a rendeletbe, hogy a képviselő-testület úgy dönt, hogy az önkormányzati tulajdonú bérlakások felújítása esetében törekszik az energiahatékonysági szempontok figyelembevételére, valamint a megvalósítások során a helyi közösségek bevonására, közösségi munka felhasználásra, civil szervezetekkel való együttműködésre.

*Indoklás: Nagyon sok önkormányzati lakás felújításra szorul, amihez azonban szűkösek az önkormányzat saját forrásai. A helyi közösségeket és civil szervezeteket felkérhetjük és bevonhatjuk a felújítások finanszírozására és kivitelezésére, így több lakást tudunk felújítani, a kerület lakói tevékenyen is kifejezhetik szolidaritásukat, építhetjük a közösséget, - lásd Habitat program.*

Budapest, 2016. február 22-én

Barta János

önkormányzati képviselő